
PAG-AARAL AT PAGSUSURI SA MGA PANLIPUNANG ISYU AT KALAGAYAN 


Salin ng piling 
mga pahayag 
ni JMS 


PAUNANG SALITA 


Inililimbag ng KARED-TK ang INDEKS Tomo 2, Bilang 1, corrected version, na 
naglalaman ng kompilasyon ng mga piling pahayag at mga talumpati ni 
Kasamang Jose Maria Sison mula Oktubre 2019 hanggang Abril 2020 hinggil 
kay Duterte, hinggil sa imperyalismo, hinggil sa peace talks at hinggil sa 
rebolusyong Pilipino. Lahat ng mga pahayag at talumpati ay malayang salin 
ng KARED-TK maliban sa dalawang artikulo na Paigtingin ang pakikibaka laban 
sa rehimeng Duterte, isulong ang kilusang pambansa- demokratiko ng bayan 
(Disyembre 14, 2019) at Mag-aral ng MKLRP para maging matatag at militante 
sa pakikibaka: Pagbati sa launching ng ika-4 na edisyon ng MKLRP (Oktubre 12, 
2019) at ang buong seksyon ng hinggil sa Peace Talks na upisyal na salin ng 
PAKED-KAWSA nitong Setyembre 2021 na ipinalit sa salin ng KARED-TK. 


Papailalim ito sa anumang upisyal na pagsasaling ilalabas ng Komite Sentral 
ng Partido, National Democratic Front of the Philippines, PAKED, Pambansang 
Komisyon sa Propaganda at iba pang pambansang organo ng Partido. 


Ang pagsisikap na ito ng KARED-TK sa ilalim ng Komiteng Rehiyon ng Timog 
Katagalugan ay pagtugon sa panawagan ng pambansang sentro (KTKS) na 
isalin ang mga makabuluhan at napapanahong mga pahayag at artikulo para 
patuloy na maitaas ang pampulitikang kamalayan ng Partido, Hukbo at baseng 
masa, maging sandatang kaalaman sa gawaing pagpukaw at pulitikalisasyon 
sa malawak na masa ng sambayanan, at paghikayat sa patuloy na pag-aaral sa 
kalagayan ng lipunan at mga tungkulin ng rebolusyon. 


Maliban sa mga salin ng mga piling pahayag ni JMS, gumawa rin ang KARED- 
TK ng kaukulang mga gabay sa pagtalakay/discussion points (INDEKS Talk) 
para makatulong sa ating mga propagandista, organisador at mga edukador at 
mapasigla at mapaunlad pa ang ating mga rebolusyonaryong gawain. 


Tatanggap din ang KARED-TK ng mga komento at/o mungkahi sa pagpapaunlad 
pa ng gawain sa pagsasalin at gayundin sa binalangkas na mga gabay sa 
pagtalakay. Maraming salamat. 

NEGOSASYONG PANGKAPAYAPAAN NG GRP-NDFP , Disyembre 14, 2019 18 
HINGGIL SA KASALUKUYANG TIGIL-PUTUKAN AT HIGIT NA HAKBANG 

PASULONG, Enero 5, 2020 21 

USAPAN SA PAMAMAGITAN NG PAG-ATAKE SA CASER, Enero 14, 2020 23 


ANG PAULIT-ULIT NA ALOK NI DUTERTE NA ONE-ON 

ONE SA MAYNILA AY ISANG BITAG AT NAKATUON SA 

PAGHADLANG SA NEGOSASYONG PANGKAPAYAPAAN 27 

Ang INDEKS ang opisyal na publikasyon ng KARED-TK na 


naglalaman ng mga pantulong na babasahin para sa mga 
edukador at propagandista sa rehiyong Timog Katagalugan. 

MGA REPLEKSYON AT PERSPEKTIBA HINGGIL SA 
NEGOSASYONG PANGKAPAYAPAAN NG GRP AT NDFP 


19 OKTUBRE 2019 


Mahal na kapwa tagapagtaguyod ng kapayapaan, 
Pinakamainit na pagbati ng solidaridad at kapayapaan! 


Hayaan ninyong talakayin ko ang mga tagumpay ng usapang pangkapayapaan 
sa pagitan ng Government of the Republic of the Philippines (GRP) at ng 
National Democratic Front of the Philippines (NDFP) gayundin ang mga 
kahirapan at balakid mula 1992. Kaugnay nito, ibabahagi ko sa inyo ang aking 
perspektiba on mga negosasyong ito. 


Mga Nakamit sa Prosesong Pangkapayapaan 


Ang mga nakamit sa usapang pangkapayapaan ng GRP-NDFP ay binubuo ng 
serye ng pinagsamang kasunduan na pinag-usapan at mutwal na pinagtibay 
ng GRP at ng NDFP bilang mga partido sa negosasyon mula 1992. Hayaan 
ninyong tukuyin ko ang mga pinakamahahalaga. Hindi ako pinahihintulutan ng 
limitadong oras na tukuyin ang lahat ng kasunduan at lahat ng hakbanging na 
nagpapakita ng kabutihang-loob at mga nagbubuo ng kumpyansahan tulad ng 
mga kasunduan sa tigil-putukan na may maikling panahon at ang pagpapalaya 
sa mga bilanggong pulitikal at bilanggo ng digma. 


1. Ang The Hague Joint Agreement ay pinirmahan ng mga kinatawan ng 

GRP at ng NDFP noong Setyembre 1, 1992. Itinatakda nito ang balangkas 

ng usapang pangkapayapaan. Kabilang dito ang pagresolba sa armadong 
labanan sa pamamagitan ng pormal na usapang pangkapayapaan, ang 

mga prinsipyong gumagabay na pambansang soberanya, demokrasya at 
katarungang panlipunan gayundin bilang prinsipyo ng di-pagsuko ng alinman 
sa mga partido sa negosasyon, paraan ng negosasyon at pagbabalangkas 

ng mga komprehensibong kasunduan sa pamamagitan ng reciprocal 

working committees at ng substantibong adyenda sa pagkamit sa mga 
komprehensibong kasunduan sa a. paggalang sa mga karapatang pantao at 
internasyunal na batas humanitaryan, b. mga repormang panlipunan at pang- 
ekonomya, k. mga repormang pampulitika at konstitusyunal, at d. pagwawakas 

sa mga labanan at disposisyon ng mga pwersa. 


Malinaw na makakamit ang makatarungan at pangmatagalang kapayapaan sa 
pamamagitan ng paglutas sa mga ugat ng armadong labanan sa pamamagitan 
ng mga repormang panlipunan, pang-ekonomya at pampulitika. 


2. Ang Breukelen Joint Statement ay pinirmahan at pinagtibay noong Hunyo 
14, 1994. Produkto ito ng unang eksploratoryong pulong ng mga panel sa 
negosasyon ng GRP at NDFP matapos ang naantalang pagbubuo ng mga ito at 
matapos ang pagkabigo ng namamagitang National Unification Commission 
(NUO) na ipatupad ang tinatawag na lokalisadong usapang pangkapayapaan 
sa ilalim ng direksyon at kontrol ng GRP at militar nito. Unilateral na binuo ng 
GRP ang NUC noong Setyembre 2, 1992. Tinutulan ng NDFP ang NUC na salungat 
sa The Hague Joint Agreement at pinuna ito bilang iskema para isabotahe 

ang negosasyong pangkapayapaan at imisrepresenta ang mga asset-militar 
bilang sumurender na mga mandirigma ng BHB at bilang bigong saywar na 
pagtatangka na hatiin at buwagin ang rebolusyonaryong kilusan. 


3. Ang Joint Agreement on Safety and Immunity Guarantees ay pinirmahan 

at pinagtibay noong Pebrero 24, 1995. Ginagarantiyahan nito ang kaligtasan 
at imyunidad ng mga panelista sa negosasyon, konsultant, tagapayo at 
sinasangguning may kadalubhasaan, istap at iba pang tauhan sa negosasyon 
ng GRP at ng NDFP sa panahon at pagkatapos ng usapang pangkapayapaan, 
anuman ang maging resulta. Itinatakda nito ang pagdaraos ng negosasyong 
pangkapayapaan sa dayuhang nyutral na lugar. Ipinipirmi nito ang 
konsistenteng posisyon ng NDFP na sa labas ng bansa ilunsad ang pormal 

na negosasyong pangkapayapaan para iwasan ang mga konsekwensya ng 
militar na surbeylans ng GRP na laban sa mga tauhan at istap sa negogasyon 
ng NDFP sa panahon at pagkatapos ng usapang tigil-putukan at kasunduang 
tigil-putukan mula 1986 hanggang 1987 sa panahon ng rehimeng Aquino. Ang 
mga pagdukot at pagpatay sa mga tauhan ng negosasyon ng NDFP ay ginawa 
matapos gumuho ang kasunduang tigil-putukan bilang resulta ng masaker sa 
Mendiola sa mga magsasaka at kanilang tagasuporta sa lunsod noong Enero 23, 
1987. 


4. Ang The Joint Agreement on the Formation, Sequence and Operationalization 
of the Reciprocal Working Committees (RWCs) ay pinirmahan at pinagtibay sa 
panahon ng pormal na pagbubukas ng usapang pangkapayapaan ng GRP-NDFP 
sa Brussels noong Hunyo 25, 1996. Ginagabayan nito kung paano babalangkasin 
ang komprehensibong mga kasunduan ng reciprocal working committees 

para sa negosasyon ng mga panel sa negosasyon alinsunod sa substantibong 
adyenda. 


5. Ang Additional Implementing Rules Pertaining to the Documents of 
Identification ay pinirmahan noong Hunyo 26, 1996. Sinusuhayan nito ang Joint 
Agreement on Safety and Immunity Guarantees. Itinatadhana nito ang palitan 
ng mga listahan at bilang ng mga tao na mutwal na pinagkaisahan na saklaw 
ng mga garantiya sa kaligtasan at imyunidad sa huli. 


6. Ang The Comprehensive Agreement on Respect for Human Rights and 
International Humanitarian Law (CARHRIHL) sa pagitan ng GRP at ng NDFP ay 
pinirmahan ng mga panel sa negosasyon ng GRP at NDFP sa The Hague noong 
Marso 16, 1998. Ito ang pinakamahalagang kasunduan hanggang sa ngayon na 
nagawa ng mga panel sa negosasyon ng GRP-NDFP na mutwal na pinagtibay 
ng kanilang mga kinauukulang prinsipal. Ito ay katuparan ng unang aytem sa 
apat na aytem na nasa substantibong adyenda ng usapang pangkapayapaan. 
Produkto ito ng kabuuang anim na buwang tuluy-tuloy na negosasyong 
pangkapayapaan at pagbabalangkas ng reciprocal working committees at ng 
mga panel sa negosasyon ng GRP at NDFP. 


7. Ang The Joint Agreement in Support of Socioeconomic Projects of Private 
Development Organizations and Institutes ay pinirmahan noong Marso 16, 1998. 
Ito ay kasunduan na nagpapahintulot at nag-eengganyo ng mga inisyatibang 
sosyo-ekonomiko ng mga di-panggubyernong entidad. Balido at may bisa ito 
kahit bago pa napagkasunduan at mutwal na pinagtibay ang Comprehensive 
Agreement on Social and Economic Reforms. 


8. Ang The Joint Statement of the GRP and NDFP Negotiating Panels ay 
pinirmahan noong March 9, 2001. Mayroon ito napakalaking kahalagahan dahil 
ipinapakita nito kung paano maitutuloy ang negosasyong pangkapayapaan 
matapos ang ginawang unilateral na terminasyon ng isang partidong nakikipag- 
usap. Muli nitong pinagtibay ang The Hague Joint Declaration of 1992 at lahat 
ng iba pang sumunod na kasunduan ng dalawang partido para mapawalang- 
bisa ang ginawang terminasyon ng rehimeng Estrada. 


Sa panahon ng rehimeng Arroyo, nagkasundo ang GRP at ang NDFP na 

gawing ikatlong partidong facilitator ang Royal Norwegian Government na 
responsable sa pagtiyak sa dayuhang nyutral na pagdarausan ng negosasyong 
pangkapayapaan at mga rekurso para sa layunin. Nagkaisa rin ang GRP at 
NDFP sa Operating Guidelines of the Joint Monitoring Committee sa ilalim 

ng CARHRIHL. Mahalaga ang mekanismong ito para sa pagrerekord at palitan 
ng mga reklamo sa ilalim ng CARHRIHL para mapakitunguhan ang nasabing 
mga reklamo at tiyakin ang pagtutuloy ng negosasyong pangkapayapaan. 

Sa pamamagitan ng pinagsamang pahayag ng GRP-NDFP, tiniyak ng GRP sa 
NDFP na ang mga biktima ng paglabag sa mga karapatang pantao sa ilalim ng 
pasistang rehimeng Marcos ay tatanggap ng bayad-pinsala mula sa ninakaw ni 
Marcos na narekober sa Switzerland. 


Sa unang taon ng rehimeng Duterte, maaliwalas ang prospek ng pinabibilis 

na mga negosasyong pangkapayapaan at kasunduan kahit hindi tinupad ng 
bagong pangulo ang kanyang pangako noong Mayo 16, 2016 na ipagkaloob ang 
amnestiya at palayain ang lahat ng detenidong pulitikal bago ang pagpapatuloy 
ng kasunduang pangkapayapaan. Naganap mula Agosto 2016 hanggang Pebrero 
2017ang pinakamahabang tigil-putukan sa pagitan mga armadong pwersa ng 
GRP at ng NDFP. May kasunduan na pabibilisin ang mga negosasyon ng lahat sa 
tatlong natitirang aytem ng substantibong adyenda, nang hindi nilalabag ang 
buong kasunduan sa pagkakasunod ng mga komprehensibong kasunduan. 


Pinirmahan ng inisyal ng reciprocal working committees ng GRP at ng NDFP ang 
Mga Gumagabay na Prinsipyo at ang Seksyon hinggil sa Repormang Agraryo 

at Kaunlaran ng Kanayunan at ang Pambansang Industriyalisasyon at Pang- 
ekonomyang Pag-unlad sa Komprehensinong Kasunduan sa mga Repormang 
Panlipunan at Pang-ekonomya (KKRPP) [Comprehensive Agreement on Social 
and Economic Reforms (CASER)]. Binuo ang mga tentatibong kasunduan para 

sa pinagsamang tigil-putukan na may pagsang-ayon at implementasyon ang 
CASER. 


Maaaring ituring ang mga naturang kasunduan na positibong mga salik para 

sa pagtutuloy ng negosasyong pangkapayapaan sa anumang panahon. Maaari 
maging tuntungan ang mga ito para sa pagpapanday ng tatlong pang natitirang 
komprehensibong kasunduan at sa pagkumpleto ng proseso ng kapayapaan. 
Mula 2017, nagbalangkas na ang NDFP ng sarili nitong bersyon ng KKRPP 
(CASER) at nailimbag na ito noong 2018. Para sa sariling internal na pag-aaral at 
sa paghahanda sa pagtutuloy ng negosasyong pangkapayapaan sa hinaharap, 
mayroon ring tentatibong borador ang NDFP ng Comprehensive Agreement on 
Political and Constitutional Reforms at ng Comprehensive Agreement on the 
End of Hostilities and Disposition of Forces. 

Mga Kahirapan at Balakid sa Proseso ng Kapayapaan 


Isang katotohanan na ang GRP at ang NDFP ay dalawang naglalabanang partido 
o mga pwersang nagdirigmaan sa isang gera sibil pero nagkasundong tumayong 
mga partido na nagnenegosasyon na bukas na harapin at lutasin ang mga ugat 
na sanhi ng armadong labanan. Batay dito, laging inililinaw ng NDFP na bukas 
ito sa mga komprehensibong kasunduan ng mga repormang burges-demokratiko 
sa ilalim ng gabay na mga prinsipyo na pambansang soberanya, demokrasya at 
katarungang panlipunan. Hindi ito kailanman naglahad ng wala-sa-panahong 
mga sosyalista o komunistang kahingian sa negosasyong pangkapayapaan. 


Pero nagkakaroon ng kahirapan ang GRP sa independyenteng pagdedesisyon at 
pagkilos sa tradisyunal na mga dikta ng dayuhang monopolyong kapitalismo, 
lokal na pyudalismo, burukratikong korapsyon at panunupil. Kailanman naantala, 
nagugulo o natitigil ang negosasyong pangkapayapaan, nagiging kapuna- 

puna ang ilang reaksyunaryong motibasyon ng GRP, tulad ng paghahangad 

ng pagsuko at pagdurog sa rebolusyonaryong kilusan ng NDFP at pagsantabi 

sa substantibong adyenda para lutasin ang mga ugat ng armadong labanan 
para sa kapakinabangan ng mamamayan at maitatag ang makatarungan at 
pangmatagalang kapayapaan. 


Pansinin ang katotohanang bawat rehimen ng GRP ay nagpapatupad ng mga 
estratehikong planong militar para durugin ang rebolusyonaryong kilusan 
habang umiiral ang prosesong pangkapayapaan o kahit ang tigil-putukan. 

Ang rehimeng Duterte ang naging pinakamarahas at pinakabungangero sa 
paghahangad na wasakin ang rebolusyonaryong kilusan sa paraang lantay- 
militar sa ilalim ng islogang bangaw na anti-komunismo. Ito ay paglapastangan 
sa malawak na masa ng sambayanan na mulat sa imperyalismo, pyudalismo 

at burukratang kapitalismo bilang pinakamalalaking suliraning sumasalot sa 
kanila. 


Tinatangka ni Duterte at kanyang mga alalay na militar na siraan ang 
negosasyong pangkapayapaan ng GRP-NDFP sa pagsasabi na wala itong 
nakamit sa loob ng 25 taon mula 1992 hanggang 2017. Sa katunayan, marami 
na itong nakamit sa kabila ng mga antala, panggugulo at pagtitigil na 
nakabawas sa mga araw ng produktibong baylateral na pormal na usapang 
pangkapayapaan sa kulang isang taon sa nakalipas na mahigit 25 taon mula 
1992. Mas malaking panahon ang ginugol sa magastos pero walang saysay na 
mga estratehikong planong operasyunal ng militar at sa pagsasabotahe ng 
usapang pangkapayapaan. 

Sa kabila ng katotohanan na karamihan sa nabanggit na mahahalagang 
kasunduan ay pinag-usapan at mutwal na pinagtibay sa panahon ng 
administrasyong Ramos, nagulo ang proseso ng kapayapaan halos pagkatapos 
na pagkatapos mapirmahan ang The Hague Joint Declaration kung kailan 
binuo ni Ramos ang National Unification Commission (NUC) noong Setyembre 
2, 1992 para magsagawa ng “mga lokalisadong usapang pangkapayapaan”. 
Kagyat itong kinundena ng NDFP bilang pagsisikap na hatiin at wasakin ang 
rebolusyonaryong kilusan at wakasan ang prosesong pangkapayapaan. Pinigilan 
ng NUC ang pagsisimula ng pormal na usapang pangkapayapaan hanggang 
1994 nang malinaw na napatunayan na hindi kayang makamit ang diumanong 
lokalisadong usapang pangkapayapaan. 


Pagkatapos na pagkatapos ng pormal na pagbubukas ng negosasyong 
pangkapayapaan sa Brussels noong 1995, iginiit ng Kalihim sa Depensa na si 
Renato de Villa na ibilanggo si Sotero Llmas at hindi nirespeto ang kasunduang 
palayain siya bilang konsultant ng negosasyong pangkapayapaan. Gayunman, 
matapos palayain si Llamas, nagpatuloy ang negosasyong pangkapayapaan at 
relatibong mabilis na sumulong. Ilang malalaking kasunduan ang naisara sa 
mabilis na pagkakasunod. 


Ang mga panel sa negosasyon ng GRP-NDFP at kanilang kinauukulang reciprocal 
working committees ay namumukod-tangi sa pakikipag-usap, pagpinalisa at 
pagpirma sa Comprehensive Agreement on Respect for Human Rights and 
International Humanitarian Law sa loob lamang ng anim na buwan ng 1997 
hanggang 1998. Pero umiwas na pirmahan ni Pangulong Ramos ang kasunduan 
hanggang matapos ang kanyang termino noong 1998. 


Pinirmahan ni Pangulong Estrada ang CARHRIHL noong Agosto 7, 1998 pero 
winakasan ang negosasyong pangkapayapaan noong Mayo 29, 1999 bilang 
reaksyon sa pagkabihag ng Bagong Hukbong Bayan kina General Obillo at 
Captain Montealto sa ilalim ng mga kundisyon na walang kasunduan ng tigil- 
putukan sa kabila ng kahandaan ng NDFP na palayain ang mga bilanggo- 
ng-digma. Ikinagalit din niya sa patriyotikong oposisyon ng NDFP ang US-RP 
Visiting Forces Agreement. Walang naganap na negosasyong pangkapayapaan 
sa karamihan ng mga taon na nasa kapangyarihan si Estrada. 


Nagkaisa si Pangulong Arroyo at ang panel sa negosasyon ng GRP na ituloy 
ang negosasyong pangkapayapaan at muling pagtibayin ang mga naunang 
kasunduan nang maagang bahagi ng 2001. Sumang-ayon rin siya na gawing 
ikatlong partidong facilitator ang Royal Norwegian Government at sa Joint 

Agreement on the Operating Guidelines for the Joint Monitoring Committee na 
binuo sa ilalim ng probisyon ng CARHRIHL. 


Pero noong Abril 2001, sa ilalim ng lumalakas na impluwensyang militar ng 
kanyang mga pambansang tagapayong militar, nakakita si Arroyo ng dahilan 
para indepinidong “suspindihin” ang negosasyong pangkapayapaan dahil sa 
pagpatay sa gubernador ng Cagayan na si Rodolfo Aguinaldo na lumaban nang 
aarestuhin siya ng Bagong Hukbong Bayan sa batayan ng order ng pag-aresto 
na matagal nang inisyu ng Hukumang Bayan dahil sa malulubhang krimen 

ng paglabag sa karapatang pantao sa panahon at matapos ang pasistang 
rehimeng Marcos. Sa loob ng mahabang siyam na taon, sa panahon ng 
rehimeng Arroyo, hindi nagkaroon ng negosasyong pangkapayapaan. 


Pumayag ang administrasyong Aquino na ituloy ang negosasyong 
pangkapayapaan at muling pagtibayin ang lahat ng naunang kasunduan. Pero 
paulit-ulit na ginulo ng National Security Cluster ng Gabinete at ang Office 

of the Presidential Adviser on the Peace Process (OPAPP) ang negosasyong 
pangkapayapaan sa pamamagitan ng paghahangad na agad na ipailalim ang 
mga ito sa solong awtoridad ng GRP at paghingi ng walang taning na pinatagal 
na tigil-putukan bago pa ng negosasyon para sa Comprehensive Agreement on 
Social and Economic Reforms (CASER). 


Inutusan din ng kalihim ng OPAPP ang tagapangulo ng panel sa negosasyon ng 
GRP na ipamarali na ang The Hague Joint Declaration ay isang dokumento na 
perpetwal na paghahati at na ang CARHRIHL ay isang dokumentong propaganda 
ng NDFP, at insultohin ang NDFP dahil umano'y naglalayon itong masungkit 

ang buwan sa paghingi ng mga repormang panlipunan, pang-ekonomya at 
pampulitika. Bunga nito, gumuho ang negosasyong pangkapayapaan nang 
walang nagawang anumang mahalagang pagsulong. Wala halos anumang 
naging pagsulong sa pagtalakay sa mga repormang panlipunan at pang- 
ekonomya sa loob ng anim na taong nasa kapangyarihan si Aquino. 


Bago naging pangulo si Duterte, paulit-ulit niyang sinasabi na kagyat siyang 
makikipagnegosasyon sa NDFP tungkol sa kapayapaan at magbubuo ng 
gubyernong koalisyon kasama ang PKP. Noong Mayo 16, 2016, ipinangako niya 
na bibigyan niya ng amnestiya at palalayain ang lahat ng detenidong pulitikal 
sa pagsisimula ng kanyang panunungkulan. Hindi niya tinupad ang pangakong 
ito at sa gayon, nagduda ang NDFP sa kanyang mga susunod na pahayag. 


Sa kabila ng kasunduang tigil-putukan mula Agosto 2016 hanggang sa unang 

linggo Pebrero 2017, ipinagpatuloy ng rehimeng Duterte ang kanyang todo- 
largang patakaran sa gera at mga operasyon laban sa rebolusyonaryong kilusan 
sa pamamagitan ng pagtutuloy ng Oplan Bayanihan ni Aquino hanggang 
inilunsad niya ang kanyang sariling Oplan Kapayapaan noong Enero 2017. 
Kapagdaka, nag-isyu siya proklamasyon ng batas militar sa Mindano noong 
Mayo 23, 2017 na hayagang ginawang target ang rebolusyonaryong kilusan ng 
todo-todong digma. 


Di nagtagal, inilabas ni Duterte ang Proklamasyon 360 para wakasan ang 
negosasyong pangkapayapaan ng GRP-NDFP, at ang Proklamasyong 374 para 
tukuying mga “teroristang” organisasyon ang Partido Komunista ng Pilipinas 
at ang Bagong Hukbong Bayan. Dagdag pa, inisyu niya ang Executive Oder 
No. 70 para likhain ang national task force na wawasak sa rebolusyonaryong 
kilusan sa pamamagitan ng “buong bansang” kaparaanang pagmimilitarisa sa 
gubyerno at lipunan alinsunod sa linyang bangaw na anti-komunismo. Patuloy 
na tumitindi ang mga mapaniil na patakaran at pagkilos. 


Kahit na winakasan ng rehimeng Duterte ang negosasyong pangkapayapaan 
ng GRP-NDFP , ang OPAPP na nasa lubusang kontrol ngayon ng nauulol na 
anti-komunistang militar ay patuloy na inulit-ulit ang iskemang saywar ng 
National Unification Commission noong 1992 hanggang 1994 para magsagawa 
ng “mga lokalisadong usapang pangkapayapaan” sa ilalim ng direksyon at 
kontrol ng militar ng GRP. Tulad ng NDFP, hayagang kinundena ng BHB sa bawat 
antas ng kumand ang diumanong mga lokalisadong usapang pangkapayapaan. 
Tulad noong 1992 hanggang 1994, nagpalabas ng mga pekeng pagsurender 

ang reaksyunaryong pwersang militar at pulisya bukod pa sa pag-imbento ng 
mga pekeng engkwentro at nagdulot ng malawak na mga paglabag sa mga 
karapatang pantao ng mamamayan. 


Ang tunay na layunin ng rehimeng Duterte sa pagwawakas sa negosasyong 
pangkapayapaan ay para sisihin ang rebolusyonaryong kilusan sa armadong 
labanan at para maisakatuparan ang pakanang pasistang diktadura ni Duterte. 
Sa proseso, nagsasagawa ang rehimen ng serye ng mga hakbangin kung saan 
ginamit ng presidente bilang punong komandante ang mga pwersang militar 
at pulisya para labagin ang mga karapatang sibil at pampulitika ng lahat ng 
tumututol sa rehimen. 


Bigo ang rehimen sa kanyang pagsisikap na terorisahin ang mamamayan 


sa paggamit ng red-tagging, gawa-gawang mga kaso, pagtatanim ng mga 
ebidensya, mga pagdukot, tortyur, asasinasyon, maramihang pagpatay, 

pambobomba at pwersahang maramihang pagpapaalis sa mga naninirahang 
maralitang lunsod, mga magsasaka at katutubong mamamayan para lumikha 
ng klima ng sindak at padulasin ang panunupil sa lahat ng tumututol sa 
rehimen, kabilang ang ligal na oposisyon, mga kritiko, aktibistang panlipunan at 
karaniwang mamamayan. 


Hinaharap sa Pagtutuloy ng Prosesong Pangkapayapaan 


Sa pag-alam kapwa sa mga nakamit na, gayundin sa mga kahirapan at mga 
balakid, ng negosasyong pangkapayapaan ng GRP-NDFP, alam natin kung ano 
ang mga positibong salik na dapat paunlarin at kung ano ang mga negatibong 
salik na dapat pangibabawan. 


Ang mga positibong salik ay ang mga kasunduan, ang karanasan at kasanayan 
na lumitaw at natipon sa pagdaan ng panahon. Tiyak na positibong salik pabor 
sa negosasyong pangkapayapaan ang suporta ng mga tagapagtaguyod ng 
kapayapaan at ang malawak na masa ng sambayanan. Kabilang sa pangunahing 
mga negatibong salik ang bangaw na anti-komunismo at ang pagpapalagay 

na maibibigay ng GRP ang mga serbisyo sa mamamayan at mawawakasan ang 
armadong rebolusyonaryong kilusan sa pamamagitan ng lantay na pwersang 
militar at hindi sa pamamagitan ng negosasyong pangkapayapaan. 


Sa panahon mismo ng kasalukuyang rehimeng Duterte, ang mga negatibong 
salik ay ganoon na lamang nasa panig ng GRP, kung kaya makikita sa serye ng 
mga presidensyal na pahayag na wakasan ang negosasyong pangkapayapaan, 
na tatakan bilang “terorista” ang PKP at BHB at lumikha ng national task 
force para sa militarisasyon at pasisasyon ng gubyerno at lipunan sa ilalim ng 
bandila ng anti-komunismo. 


Habang nananatili sa kapangyarihan si Duterte at kanyang naghaharing 
pangkat, walang pag-asa para sa pagpapatuloy ng negosasyong 
pangkapayapaan ng GRP-NDFP dahil sa obsesyon na patindihin ang mga 
mapaniil na hakbangin at magtakda ng isang pasistang diktadura sa 
sambayanang Pilipino sa pagdadahilan na paglaban at pagtalo sa “komunismo” 
at sa armadong rebolusyon. 


Maliit lamang ang tsansa na maging handa si Duterte na ituloy ang 
negosasyong pangkapayapaan kung makumbinsi siya na walang-saysay ang 
kanyang proyekto na durugin ang rebolusyonaryong kilusan sa pamamagitan 
ng lantay armadong pwersa at kung maitutulak siya na kilalanin at igalang ang 

napakalaking pagsulong ng malawak na popular na oposisyon gayundin ang 
armadong rebolusyonaryong kilusan, na tiyak na ibubunga ng kasalukuyang 
pagtindi ng pang-aapi at pagsasamantala. 


Ngunit sa pinakamalamang, hindi makikitang kapaki-pakinabang ng 
rebolusyonaryong kilusan na pumasok sa negosasyong pangkapayapaan sa 

GRP sa ilalim ng rehimeng Duterte kapag nasa bingit na ito na mapatalsik 

o nalalapit na ang pagwawakas ng kanyang termino. Kung napipinto na 

ang kilusang pagpapatalsik, makikita ng rebolusyonaryong kilusan na higit 
itong rasonable, benepisyal at kinakailangan para tulungang mapabilis ang 
pagbagsak ng rehimen at makipagnegosasyon sa susunod na administrasyon ng 
GRP. 


DUTERTE AT ESPERON, NAGTAKDA NG 
PREKONDISYON NA HUMAHADLANG SA 
PAGTUTULOY NG NEGOSASYONG PANGKAPAYAPAAN 


7 DISYEMBRE 2019 


Noong Disyembre 5, naiulat ng masmidya ng Maynila na si Duterte ay nag-alok 
sa NDFP na muling ituloy ang usapang pangkapayapaan at inatasan si Secretary 
Silvestre “Bebot” Bello Ill na lumipad sa The Netherlands at makipagkita sa akin 
kaugnay ng alok. 


Sa buong katapatan, sinabi ko sa mga taga-interbyu ng midya na ikinasisiya 
ko at ng NDFP ang alok para sa kagalingan ng sambayanang Pilipino. Sinabi 
ko pa nga na hindi kailanman nagsara ng pintuan ang NDFP sa negosasyong 
pangkapayapaan sa GRP sa ilalim ni Duterte o ng sinumang pangulo. 


Napansin ko na hindi gumawa ng anumang prekondisyon si Duterte para sa 
pagtutuloy ng negosasyong pangkapayapaan. Pero sa loob ng 24 oras matapos 
ang alok ni Duterte, naghapag siya at ang kanyang sidekick na si Esperon 

ng prekondisyon na ang usapang pangkapayapaan ay dapat ipagpatuloy sa 
Pilipinas. 


Lubos na di katanggap-tanggap para sa NDFP ang prekundisyong ito dahil layon 
nitong ilagay ang NDFP at ang buong negosasyong pangkapayapaan sa bulsa 

ng rehimeng Duterte at sa ilalim ng kontrol at surbeylans ng uhaw-sa-dugong 
militar at pulisya na nagsasagawa ng maramihang pagpatay at iba pang mga 
karumaldumal na krimen nang may impyunidad. 


Sa katunayan, pinatay ng rehimeng Duterte ang negosasyong GRP-NDFP 

mula 2017 sa pag-iisyu ng Proklamasyon Blg. 360 para wakasan ang nasabing 
negosasyon, Proklamasyong Blg. 374 na tumutukoy sa PKP at BHB bilang 
“terorista” at Ehekutibong Kautusan Blg. 70 na nagmimilitarisa at ginagawang 
pasista ang gubyerno, para tukuyin lamang ang pinakamahahalagang pahayag 
na anti-kapayapaan ng tirano na si Duterte. 


Ang nabanggit na mga pahayag ni Duterte ang sumasagka sa negosasyong 
pangkapayapaan saanman sa mundo kung hindi mapangingibabawan ang 
mga ito at mapawawalambisa kasabay ng muling pagpapatibay sa lahat ng 
kasunduan na mutwal na inaprubahan ng GRP at NDFP magmula ng 


Ang layunin ng impormal na usapan ay ayusin muna ang mga isyu na 
humahadlang sa pormal na pagtutuloy ng negosasyong pangkapayapaan 

at samantalahin ang pag-unlad at antas ng kasunduan ng nagdaang mga 
negosasyon kaugnay ng amnestiya at pagpapalaya sa mga detenidong pulitikal 
at ang mga borador na kasunduan sa mga repormang panlipunan at pang- 
ekonomya, repormang pulitikal at konstitusyunal, at tigil-putukan. 


Napakaarogante at mapang-insulto ni Esperon sa NDFP sa pagdedeklara na 
wala itong pagpipilian kundi ang tanggapin ang pagtutuloy ng negosasyong 
pangkapayapaan sa Pilipinas dahil naniniwala siya sa kanyang kasinungalingan 
na nagapi na ng reaksyunaryong militar at pulisya ang armadong rebolusyon 

ng mamamayan gamit ang mga pekeng balita kaugnay ng huwad na mga 
suportang proyekto sa komunidad, mga pekeng surender at pekeng engkwentro. 


Hindi dapat tangkain ni Esperon na makinabang sa murang panandaliang 
saywar at sirain o sabotahehin ang posibilidad ng pagtutuloy sa negosasyong 
pangkapayapaan sa nyutral na dayuhang pagdarausan bago pa ang mutwal 
na pagtitibay sa Komprehensibong Kasunduan hinggil sa mga Repormang 
Panlipunan at Pang-ekonomya. Parang sinasabihan niya ang NDFP na 

huwag makipagnegosasyon at hinahamon ang mamamayan at ang mga 
rebolusyonaryong pwersa na lumaban sa pinakamahusay na paraang kaya nila 
para makamit ang pambansa at panlipunang kalayaan. 

Sa katunayan, wala silang pagpipilian kundi ipagpatuloy ang lahat ng anyo ng 
rebolusyonaryong pakikibaka habang nananatiling traydor, tiranikal, henosidyal, 
korap at mapanlinlang ang rehimeng Duterte. Pinalalala ng rehimeng ito ang 
krisis ng malakolonyal at malapyudal na sistema, nagdudulot ng di-mabatang 
kahirapan sa mamamayan at nagtutulak sa kanila na maglunsad ng lahat ng 
anyo ng pakikibaka at isulong ang demokratikong rebolusyong bayan laban sa 
imperyalismo, pyudalismo at burukratang kapitalismo. 


HINGGIL SA PAGTUTULOY NG NEGOSASYONG 
PANGKAPAYAPAAN NG GRP-NDFP 


9 DISYEMBRE 2019 


Malugod kong tinatanggap ang inilahad sa publikong kagustuhan ni Pangulong 
Duterte na ituloy ang negosasyong pangkapayapaan ng GRP-NDFP at ang 
kanyang tagubilin kay Kalihim Bello na bisitahin at konsultahin ako sa Utrecht 
kaugnay nito. Ikinasisiya ko na kinilala ni Pangulong Duterte na “nauubusan na 
siya ng panahon” at na siya ay determinado na kamtin ang kapayapaan bago 
matapos ang kanyang termino. 


Napapanahon na ipagdiwang ng GRP at ng NDFP kasama ng sambayanang 
Pilipino sa kapanahunan ng Pasko at ng Bagong Taon at magbuo ng 
paborableng atmospera para sa negosasyong pangkapayapaan sa pagpapatupad 
ng mga hakbanging nagpapakita ng kabutihang-loob tulad ng nagtutugunang 
unilateral na tigil-putukan at pagpapalaya sa lahat ng detenidong pulitikal na 
matatanda na at sakitin sa batayang humanitaryan, laluna iyong mga lalahok 
sa negosasyong pangkapayapaan. 


Sa aking pagtingin, maaaring ituloy ang negosasyong pangkapayapaan sa isang 
pormal na pulong na maglalabas ng deklarasyon ng muling pagtitibay sa mga 
kasunduang pinagkaisahan mula noong 1992, para pangibabawan ang mga 
presidensyal na pahayag at iba pang mga balakid na pumigil sa negosasyong 
pangkapayapaan mula 2017 at magtatakda ng adyenda at iskedyul para sa 

mga negosasyon at tutugon sa mga pangangailangang pampulitika, ligal at 
panseguridad. 


Maaaring higit pang isulong ng mga panel sa negosasyon ng GRP at NDFP 

ang mga usapan sa /nterim Peace Agreement, na may tatlong sangkap na 
tumutukoy sa koordinadong unilateral na tigil-putukan, pangkalahatang 
amnestiya at pagpapalaya sa lahat ng detenidong pulitkal at mga seksyon ng 
Comprehensive Agreement on Social and Economic Reforms (CASER) hinggil 
sa Agrarian Reform and Rural Development at National Industrialization and 
Economic Development. 


Lahat ng nalalabing seksyon ng CASER ay maaaring pag-usapan, makumpleto 
at mutwal na pagtibayin ng GRP at ng NDFP sa relatibong maikling panahon. 
Pagkatapos niyon, ang Comprehensive Agreements on Political and 
Constitutional Reforms at ang End of Hostilities and Disposition of Forces ay 
maaaring nang pag-usapan, makumpleto at mutwal na pagtibayin. 


HINGGIL SA MGA REKISITONG PAMPULITIKA, LIGAL 
AT PANSEGURIDAD PARA SA PAGDARAUSAN NG MGA 
NEGOSASYONG PANGKAPAYAPAAN NG GRP-NDFP 


11 DISYEMBRE 2019 


Ang umiiral pang kasunduan sa pagitan ng GRP at ng NDFP na nakasaad sa 
Joint Agreement on Safety and Immunity Guarantees (JASIG) ay ilunsad sa 
dayuhang nyutral na pagdarausan ang negosasyong pangkapayapaan ng GRP- 
NDFP. 


Hindi maaaring pagkatiwalaan ng NDFP ang anumang pahayag na “walang 
pag-aresto” mula sa panig ng GRP maliban kung wawakasan ang mga mapaniil 
na kautusan at kampanya ni Duterte, nabigyan na ng amnestiya at napalaya na 
ang mga detenidong pulitikal, at nasimulan na ang CASER at ang baylateral na 
tigil-putukan. 


Sa sandaling ito, hindi makukuha ng rehimeng Duterte ang tiwala at 
kumpyansa ng NDFP habang tumatanggi itong magpatupad ng mga 
hakbanging nagpapakita ng kabutihang-loob, tulad ng pagpapalaya sa sakitin 
at nakatatandang mga detenidong pulitikal sa batayang humanitaryan at 
magsagawa ng nagtutugunang unilateral na tigil-putukan sa kapanahunan ng 
Pasko hanggang sa unang linggo ng Bagong Taon. 

Nagtataglay pa rin ng militarista at pasistang mentalidad at gawi ang rehimen. 
Ni hindi nito kinikilala na binibigyan nito ng pabor ang sarili sa paglayo mula sa 
pambansa at internasyunal na katayuan nito bilang maramihang mamamatay- 
tao at mula sa landas ng pasistang tiranya. 


Matapos isagawa ang mga hakbanging nagpapakita ng kabutihang-loob, 
maaaring nang ilunsad ang mga impormal na pulong sa dayuhang nyutral 

na pagdarausan para ihanda ang pormal na mga pulong para ituloy ang 
negosasyong pangkapayapaan sa labas ng bayan, na muling magpapatibay sa 
mga kasunduang nagawa mula 1992 at magpapangibabaw sa mga mapaniil 
na hakbangin tulad ng Proclamation 360 at 374, Memorandum Order 32 at 
Executive Order No. 70. 


Hindi maaaring magpailalim ang NDFP sa anumang sitwasyon at proseso na 
may pamumwersa, kontrol at surbeylans ng mga armadong alalay ni Duterte. 
Kailangang patunayan ng rehimeng Duterte na hindi lamang ito nagtatangkang 
ihulog sa patibong ang NDFP kung saan ang kanyang mga armadong alalay ay 
maaaring patayin ang mga konsultant tulad ng yumaong si Randy Felix Malayao 
at arestuhin sila sa gawa-gawang mga kaso at taniman na mga armas tulad 
nina Vicente Ladlad, Rey Casambre, Reynante Gamara, Adel Silva, Alex Birondo, 
kanyang asawang si Nona at iba pa na paglabag sa JASIG. 


Mabigat ang gawaing haharapin ng mga negosyador at konsultant sa impormal 
at pormal na mga pulong para sumulong ang negosasyong pangkapayapaan. 
Ang mga panel sa negosasyon na pinamumunuan nina Kalihim Bello at Fidel 
Agcaoili ay masisigasig at may kakayanan. Kung walang mga panggugulo 

at pagpapahinto mula mismo kay Duterte tulad sa nagdaang tatlong taon, 
magagawa nila nang epektibo ang kanilang gawain at sa tamang hakbang. 


Inaasahan ng mamamayan at mga tagataguyod ng kapayapaan na ang 
dalawang naglalabanang partido ay mag-uusap para sa kapayapaan. 
Mahalagang kilalanin ang mga panganib at patibong at gumawa ng mga 
pag-iingat. Kailangang tupdin ang ilang rekisitong pampulitika, ligal at 
panseguridad. 


Walang obligasyon ang NDFP na makipag-usap sa rehimen na wala nang 
kredibilidad at nauubusan na ng panahon. Sumusulong ang rebolusyonaryong 
kilusan. Pero ipinapakita ng NDFP sa mamamayan sa Pilipinas at sa mundo 

na sinamantala pa rin nito ang bawat pagkakataon na makipag-usap kahit sa 
kaaway nito at ginagamit ang bawat hakbang na posible para sumulong tungo 
sa layunin ng makatarungang kapayapaan. 

MGA GARANTIYA SA KALIGTASAN AT IMYUNIDAD 
PARA SA MGA TAUHAN NG NDFP AT MGA 
KINAKAILANGANG SIRKUNSTANSYA PARA SA 
NEGOSASYONG PANGKAPAYAPAAN 


12 DISYEMBRE 2019 


Kung talagang interesado si Pangulong Duterte, bilang pinunong pampulitika at 
punong komandante ng GRP, sa negosasyong pangkapayapaan sa NDFP, dapat 
niyang bigyan ng reoryentasyon ang kanyang mga upisyal sa depensa, militar at 
pulisya at atasan sila na hayaang magtuloy ang negosasyong pangkapayapaan 
at talakayin ang substantibong adyenda hinggil sa mga repormang panlipunan, 
pang-ekonomya at pampulitika sa ilalim ng mga garantiya sa kaligtasan at 
imyunidad para sa mga tauhan sa negosasyon ng magkabilang panig sa ilalim 
ng mga kundisyon na ang NDFP ay ligtas mula sa masamang kundisyon ng 
militarisasyon at pasisasyon sa Pilipinas sa ilalim ng kasalukuyang rehimen. 


Dapat paalalahanan ang pinakamilitarista at pinakabrutal na mga upisyal 

ng AFP at PNP na itigil ang kanilang hibang na pangarap na bitagin ang mga 
tauhan sa negosasyon ng NDFP sa Metro Manila sa pagsisimula pa lamang 

ng pormal na usapan, ipailalim sila sa kanilang kontrol at surbeylans at kung 
gayun makamit nila ang tagumpay sa pamamagitan na lantarang panlalansi 

na hindi nila makakamit sa larangan ng labanan at sa paggamit ng saywar na 
kinabibilangan ng mga pekeng balita, pekeng suportang proyekto sa komunidad, 
pekeng surender at mga pekeng engkwentro. 


Ang mga tauhan ng NDFP para sa negosasyon (mga negosyador, konsultant at 
teknikal na istap) ay lubos na prinsipyado at intelihenteng mga tao, mulat sa 
maruming estratehiya at mga taktika ng mga pwersa ng reaksyunaryong militar 
at pulisya at laging nasa isip kung paano pinatay si Randy Malayao, inaresto 

at ikinulong ang ilang konsultant ng NDFP sa mga gawa-gawang kaso at gamit 
ang tanim na ebidensya, at kung paano na-red tag ang lahat ng konsultant, 
sinasangguning mga dalubhasa at teknikal na istap ng NDFP at binantaan ng 
pag-aaresto at basta na lamang pagpatay na paglabag sa JASIG at CARHRIHL. 
Hindi maaaring ituloy ang negosasyong pangkapayapaan nang walang pormal 
na pulong sa isang dayuhang nyutral na pagdarausan para muling pagtibayin 

ang mga kasunduang baylateral na binuo mula sa The Hague Joint Declaration 
of 1992 at pangibabawan ang lahat ng mapaniil na pahayag na ginawa ng 
rehimeng Duterte mula 2017 para ipatigil at hadlangan ang negosasyong 
pangkapayapaan at para palargahin ang mga kampanya ng red-tagging, 
pagdukot, tortyur, maramihang pagpatay, pagnanakaw, arson, pambobomba at 
iba pang mga atrosidad laban sa simpleng mga suspek at mga komunidad ng 
sibilyan. 


Sa partikular kong kaso bilang pangunahing pampulitikang konsultant ng 

NDFP, hindi ko pwedeng talikuran ang ligal na proteksyong tinatamasa ko sa 
ilalim ng Refugee Convention at ng European Convention on Human Rights at 
isurender ang sarili sa katunayan sa isang rehimen at mga armadong alalay 
nito na bantog sa malulubhang paglabag sa karapatang pantao. Hindi ako 
maaaring umalis sa The Netherlands nang hindi muna nakukuha ang mga 
garantyang pampulitika at ligal ng ilang kaugnayang gubyerno para panatilihin 
ang aking mga karapatan na di ipailalim sa panunupil at Artikulo 3 ng European 
Convention para sa marangal na layunin ng pakikipag-usap tungkol sa 
kapayapaan kay Duterte sa bayang malapit sa Pilipinas. 


May ilang matataas na upisyal-militar na nagyayabang na nakatitiyak 

silang mawawasak ang armadong rebolusyonaryong kilusan ng mamamayan 
at nagdeklara na ayaw nila ng anumang klase ng anumang negosasyong 
pangkapayapaan at tigil-putukan. Arogante silang nagyyabang na walang 
pagpipilian ang NDFP kundi ang sumurender sa Maynila mula't sapul. Salungat 
sila sa ipinapahayag sa publiko ni Duterte mismo na kagustuhan para sa 
negosasyong pangkapayapaan at baylateral na tigil-putukan. 


Sa harap ng kahibangan ng kanyang mga upisyal-militar para sa gera at 
pagpapatuloy ng mga operasyunal na plano para wasakin ang rebolusyonaryong 
kilusan ng mamamayan, mahigpit ang dahilan para ilunsad ang kasunduang 
pangkapayapaan sa isang nyutral na pagdarausan sa labas ng bansa hanggang 
sa panahong iyon na mutwal na mapagtitibay ang komprehensibong kasunduan 
para sa mga repormang panlipunan, pang-ekonomya at pampulitika para sa 
kagalingan ng mamamayan. Maaaring paalalahanan ni Duterte ang kanyang 
sariling mga upisyal militar at pulisya na labis na nila siyang pinahihiya sa 
kanilang patuloy na pagkabigo na durugin ang rebolusyonaryong kilusan sa 
pamamagitan ng tahasang pwersang militar at saywar. 


Isang istandard na praktika na ilunsad ang negosasyong pangkapayapaan 
sa pagitan ng dalawang naglalabanang partido sa dayuhang nyutral na 

pagdarausan para hadlangan ang mga mangwawasak at mananabotahe 

ng kapayapaan sa pagkakaroon ng maraming oportunidad na wasakin 

o sabotahehin ang negosasyong pangkapayapaan. Karamihan sa mga 
pangunahing kasunduan sa proseso ng kapayapaan ng GRP-NDFP ay nagawa 
sa panahon ni Ramos sa dayuhang nyutral na pagdarausan at sa ilalim ng 
sirkunstansya nang isinasagawa ang mga negosasyon habang nagpapatuloy 
ang labanan sa Pilipinas. Kung hindi mapatitigil ni Duterte ang kanyang mga 
upisyal-militar sa paglulunsad ng gera, posibleng makapag-usap habang 
naglalaban kaysa walang anumang pag-uusap, kung aking sisipiin ang ilan sa 
mga tagataguyod ng kapayapaan. 


Pero syempre, higit na makabubuti na ang mga alalay na militar at pulisya ni 
Duterte ay agad na mapigilan sa pagsasamantala sa mga mapaniil na pahayag 
na nauna niyang inilahad at sa higit pang paglabag sa mga karapatang mga 
tao laban sa mamamayan at pinagsusutpetsahang mga rebolusyonaryo. 
Makikinabang agad ang malawak na masa ng sambayanan sa paggalang sa 
kanilang mga karapatang pantao, kabilang ang kanilang mga karapatang sibil, 
pampulitika, panlipunan, pang-ekonomya at pangkultura. Hayaang gabayan 

ng CARHRIHL kapwa ang GRP at ang NDFP at lumikha ng mga paborableng 
kundisyon para sa mga komprehensibong kasunduan para sa mga repormang 
panlipunan, pang-ekonomya at pampulitika. 


MGA IMPLIKASYON AT POSIBLENG KONSEKWENSYA 
SA PAGTUTULOY NG NEGOSASYONG 
PANGKAPAYAPAAN NG GRP AT NDFP 


14 DISYEMBRE 2019 


Sa batayan ng aking pakikipag-usap kay Secretary Bello nang Disyembre 7 at 

8 sa Utrecht, malinaw na may kagustuhan ang mga prinsipal ng GRP at NDFP 
na ipagpatuloy ang negosasyong pangkapayapaan na dating winakasan ng 
rehimeng Duterte at dagdag na hinadlangan ng mapanupil na mga hakbangin, 
tulad ng Proclamation Nos. 360 and 374, Memorandum Order No. 32 at Executive 
Order No. 70. 

Mareresolba ng mga impormal na pulong ang mga isyu at maihahanda ang 
mga pormal na pulong para ipagpatuloy ang negosasyong pangkapayapaan sa 
pamamagitan ng muling pagtitibay sa mga kasunduang baylateral mula The 
Hague Joint Declaration of 1992 at igpawan ang mga balakid gayundin ang 
kasunod na pormal na pulong para ipinalisa ang /nterim Peace Agreement na 
isang pakete ng pangkalahatang amnestiya para sa mga detenidong pulitikal, 
mayor na mga artikulo ng CASER hinggil sa repormang agraryo at pambansang 
industriyalisasyon at baylateral na tigil-putukan. 


Pero maraming tao ang nangangamba na sa pagpayag na ipagpatuloy ang 
negosasyong pangkapayapaan, maaaring makompromiso at mabitag ang 
NDFP ng rehimeng Duterte sa di maiiwasang terminasyon ng negosasyong 
pangkapayapaan at gamitin ang pagkabigo ng negosasyong pangkapayapaan 
bilang pagdadahilan sa higit na pagpapatindi ng tiranya at panunupil at bilang 
tabing para madaliin ang pagbabago ng konstitusyon (charter change) na 
mag-iinstitusyunalisa sa pasismo at magsusuko sa pambansang patrimonya at 
mga soberanong karapatan sa mga kapangyarihang imperyalista at dayuhang 
monopolyong mga bangko at empresa. 


Mangyari pa, malalaking risgo ang sinusuong ng NDFP sa pagsang-ayon na 
makipagnegosasyong pangkapayapaan sa GRP at harapin ang mga ugat ng 
armadong labanan sa pamamagitan ng pagsang-ayon sa mga repormang 
panlipunan, pang-ekonomya at pampulitika. Ang pangamba ng maraming tao sa 
mga risgo at pagpapayo ng pag-iingat sa NDFP ay makatwiran dahil sa dating 
masamang karanasan at nagpapatuloy na maka-imperyalista at reaksyunaryong 
interes na nangingibabaw sa GRP at sa rehimeng Duterte. 


Alinsunod sa pambansa at mga demokratikong karapatan at interes ng 
sambayanang Pilipino, determinado ang NDFP na magmatyag sa mga risgo at 
maging maingat sa negosasyong pangkapayapaan. Pinanghahawakan nito nang 
mahigpit ang mga rebolusyonaryong prinsipyo, at kasabay nito, mayroon itong 
pleksibilidad sa patakaran na sikaping kumbinsihin ang GRP na kamtin ang mga 
komprehensibong kasunduan sa mga repormang panlipunan, pang-ekonomya at 
pampulitika sa balangkas ng pambansang kalayaan, demokrasya at panlipunang 
katarungan. 


Hanggat wala pang pinal na kasunduang pangkapayapaan, lubos ang 
karapatan ng mamamayang Pilipino at ng mga rebolusyonaryong pwersa 
na maglunsad ng lahat ng anyo ng rebolusyonaryong pakikibaka laban sa 


19 1JMS hinggil sa Negosasyong Pangkapayapaan 


pang-aapi at pagsasamantala. Maaaring umatras ang panel sa negosasyon 
ng NDFP sa negosasyong pangkapayapaan kung sakali, at sa pagkakataong 
ginagamit ang mga ito ng GRP para lamang ikompromiso at bitagin ang NDFP 
at ang rebolusyonaryong kilusan sa pagpapatindi ng tiranya at panunupil at 
sa pagbabago ng konstitusyon na labag sa pambansang patrimonya at mga 
soberanong karapatan ng sambayanang Pilipino. 


Habang mayroon pang sapat na dahilan sa pagsasagawa ng negosasyong 
pangkapayapaan, dapat magsikap kapwa ang GRP at NDFP na gamitin ang 

mga ito sa pagpapatupad ng mga hakbanging nagpapakita ng katapatan at 
nagbubuo ng kumpyansahan, at sa pagkakamit ng mga komprehensibong 
kasunduan sa mga repormang panlipunan, pang-ekonomya at pampulitika para 
sa kapakinabangan ng mamamayan. Maaaring maging gabay ang CARHRIHL 
para pawiin ang tiranya at panunupil. Sa pinakamaagang posible, kailangang 
kumpletuhin, pinalisahin, mutwal na pagtibayin at agad na ipatupad ang CASER. 
Dapat patuloy na magbalangkas ang reciprocal working committees ng GRP at 
NDFP ng CAPCR kahit ngayon. 


Magkakaroon ng malaking igpaw sa tiwala at kumpyansa kapag ang CASER ay 
mutwal na pagtitibayin at agad na ipatutupad. Ang mga Pulang mandirigma ng 
BHB at mga sundalo ng AFP na pangunahing nagmumula sa masang anakpawis 
ng mga manggagawa at magsasaka ay magiging masaya na makitang 
makikinabang ang kanilang mga pamilya mula sa tunay na reporma sa lupa, 
mabilis na empleyo sa pamamagitan na pambansang industriyalisasyon, 
matataas na kita at pinalawak na mga serbisyong panlipunan (edukasyon, 
kalusugan, ayudang panaklolo at rehabilitasyon, atbp). Kahit ang mga pribadong 
negosyante ay masisiyahan sa lubhang pinalawak na mga oportunidad na 
ibubukas ng reporma sa lupa at pambansang industriyalisasyon. ### 

HINGGIL SA KASALUKUYANG TIGIL-PUTUKAN AT 
HIGIT NA HAKBANG PASULONG 


5 ENERO 2020 


Ang kasalukuyang nagtutugunang kasunduang tigil-putukan sa pagitan ng 
Government of the Republic of the Philippines (GRP) at ng National Democratic 
Front of the Philippines (NDFP), na dapat nagsimula noong nagdaang Disyembre 
23, 2019 ay malapit nang magtapos sa Enero 7, 2020. 


Sa pangkalahatan, tinugunan ng magkabilang panig ang kasunduang tigil- 
putukan at pinahintulutan itong magsilbi bilang hakbangin na nagpapakita 
ng katapatan at nagbubuo ng kumpyansahan para sa pagpapahusay ng 
embayronment sa pagtutuloy ng mga negosasyon ng GRP-NDFP. 


Mula noong nagdaang Disyembre 26 nang nagbigay ng mga kopya ng SOMO 

at SOPO ang GRP sa NDFP, walang naging insidente na nagpaputok ang 

isang panig sa kabilang panig. Ang ilang alegasyon ng mga paglabag sa tigil- 
putukan ay hindi nakagulo sa pambansang implementasyon ng nagtutugunang 
unilateral na kasunduan sa tigil-putukan. 


Ang ganoong mga alegasyon ay maaaring maayos ng mga panel sa 
negosasyon ng GRP at ng NDFP at ng Joint Monitoring Committee sa ilalim 
ng Comprehensive Agreement on Respect for Human Rights and International 
Humanitarian Law. 


Malawakang inaasahan kaugnay ng kasunduang tigil-putukan, dapat palayain 
ng GRP sa batayang humanitaryan ang mga may sakit at nakatatandang 
detenidong pulitikal, laluna ang 11 NDFP na konsultant na naunang inaresto at 
idinitine na paglabag sa Joint Agreement on Safety and Immunity Guarantees. 
Ang pagpapalaya sa nabanggit na mga detenidong pulitikal sa batayang 
humanitaryan ang titiyak sa tagumpay ng pormal na pulong para ipagpatuloy 
ang usapang pangkapayapaan ng GRP-NDFP sa loob ng Enero. Kaugnay ng 

iba pang detenidong pulitikal, maaari nilang tanawin ang pangkalahatang 
amnestiya na nakatakda nang ipahayag sa pag-apruba ng Interim Peace 
Agreement. 


Ang pormal na pulong para ipagpatuloy ang negosasyong pangkapayapaan 

ang may tungkuling muling pagpapatibay sa lahat ng naunang kasunduan 
mula sa The Hague Joint Declaration of 1992, na magreresulta sa pagpapalit 

sa mga presidensyal na pahayag na nagwawakas at humahadlang sa 
negosasyong pangkapayapan at magtatakda ng adyenda para sa negosasyon at 
magpapatibay ng Interim Peace Agreement (IPA). 


May tatlong sangkap ang IPA: 1. ang pangkalahatang amnestiya at pagpapalaya 
sa lahat ng detenidong pulitikal, 2. pagtitibay sa mga artikulo ng CASER hinggil 
sa reporma sa lupa at pambansang industriyalisasyon, at 3. koordinadong mga 

tigil-putukan. 


Masaya ako sa huling pahayag sa midya ni Kalihim Bello na nagpapahayag ng 
pagiging maunawain sa pangkalahatang pusisyon ng NDFP at sa partikular na 
usapin ng pampulitika, ligal at panseguridad na mga rekisitos para sa aking 
mga byahe labas ng The Netherlands. 


Sa katunayan, labis na kanais-nais na makaharap ko si Pangulong Duterte 
para mapabilis ang progreso ng negosasyong pangkapayapaan. Patuloy akong 
sumasang-ayon na makipagkita sa kanya sa bayang malapit sa Pilipinas 
matapos pagtibayin at pirmahan ang IPA, at na ako ay babalik sa Pilipinas 
kaugnay sa mutwal na pagtibayin ng CASER. 


Makikinabang ang buong sambayanang Pilipino sa CASER, kabilang ang mga 
pamilya ng mga tagataguyod ng GRP at NDFP, sa pamamagitan ng reporma sa 
lupa at sa paglilikha ng mga trabaho sa ilalim ng programa ng pambansang 
industriyalisasyon. Ang mga ito ang magbibigay ng pang-ekonomya at 
panlipunang substansya para sa makatarungang kapayapaan. 

NDFP: NILALAYON NINA ESPERON AT GALVEZ NA 
ISABOTAHE ANG MGA USAPAN SA PAMAMAGITAN NG 
PAG-ATAKE SA CASER 


14 ENERO 2020 


Ayon sa mga negosyador ng National Democratic Front of the Philippines 
(NDFP), ignorante ang pambansang tagapayo sa seguridad na si Hermogenes C. 
Esperon at ang presidensyal na tagapayo sa kapayapaan na si Carlito G. Galvez 
Jr. sa kanilang mga pahayag laban sa Komprehensibong Kasunduan sa mga 
Repormang Panlipunan at Pang-ekonomya (KKRPP ). 


Sa pahayag noong Martes, sinabi ng NDFP Reciprocal Working Committee 

on Socio-Economic Reforms (RWC-SER) na layunin ng dalawang dating chief 
of staff ng Armed Forces of the Philippines na “malisyosong baluktutin” ang 
“napakalaking pag-unlad” na nakamit ng panel sa negosasyon kapwa ng NDFP 
at ng Government of the Republic of the Philippines (GRP). 


“Inilalantad nila ang kanilang mga sarili bilang palagiang na mananabotahe ng 
prosesong pangkapayapaan at nabubunyag na nasa hanay ng pinakamalalaking 
sagabal sa kapayapaan sa bayan,”anyang RWC-SER ng NDFP. 


Naglabas sina Esperon at Galvez ng mga pahayag noong nakaraang linggo 
para disengganyuhin ang gubyernong Rodrigo Duterte sa pagpapatuloy ng 
negosasyong pangkapayapaan sa NDFP, at sinabing “pagtataksil sa bayan” ang 
CASER. 


“Ang CASER ay batay sa lipas na balangkas at hindi na makabuluhan dahil 
nakabatay ito pangunahin sa kapanahunang pre-industriyalisasyon at pre- 
globalisasyon. Isa itong pormula para sa pagsurender ng integridad ng 
pambansang gubyerno gayundin sa soberanya ng estado,” sabi pa ni Galvez. 
Sa bahagi naman ni Esperon, inilahad niya ang kanyang pagtutol sa planong 
pagbuhay sa usapang pangkapayapaan sa NDFP, sa pag-aakusa na sinasalamin 
ng CASER ang “mapanlinlang na katangian at pansariling-interes” ng NDFP. 


Gayunman, sinabi ng NDFP na naghahapag ang CASER ng tunay na mga 
repormang panlipunan at pang-ekonomya at kritikal na mahalaga para sa 
sambayanang Pilipino dahil tinutugunan nito ang mga ugat ng armadong 
labanan tulad ng karalitaan, di-pagkakapantay-pantay at kawalan ng pag-unlad. 

Libreng pamamahagi ng lupa at pang matagalang pag-unlad 


Sinabi ng NDFP na ang seksyon ng Agrarian Reform and Rural Development 
(ARRD) ng pinagtibay na komun na borador sa pagitan ng sarili nito at ng GRP 
ay kinabibilangan ng libreng pamamahagi ng lupa at ang pagpapawalang-bisa 
sa mga utang ng mga magsasaka sa ilalim ng mga program sa reporma sa lupa 
ng gubyerno. 


Sasaklawin ng repormang agraryo ang mga plantasyon at malalawak na 
sakahang komersyal na may kaayusang pinauupahan, magkasosyo sa negosyo, 
di-inililipat ang lupa tulad ng bantog sa kasamaang stock distribution option. 
Ayon sa NDFP, mayroon ding mga reporma sa pangisdaan at mga rekurso sa 


tubigan. 


Ipinaliwanag nito na ang mga magsasaka at mangingisda ay mabibigyan 

ng malawak na saklaw ng mga serbisyong suporta at makikinabang mula sa 
pagpawi ng mapagsamantalang pagpapautang at mga praktika sa kalakalan sa 
kanayunan. 


Sabi nito, kabilang sa ARRD ang malinaw na komitment para magtayo ang mga 
impraistruktura sa kanayunan, magpaunlad ng mga industriya sa kanayunan, at 
magpahusay sa lokal na syensya at teknolohiya. 


Kritikal na pinagtitibay ng aprubadong borador na komun ng National 
Industrialization and Economic Development (NIED) ang kahalagahan ng 
pambansang industriyalisasyon para sa pangmatagalang kaunlaran, sabi ng 
NDFP. 


Kinikilala nito ang pangangailangan para sa maayos na pagpaplano at 
regulasyon ng dayuhang pamumuhunan para paunlarin ang partikular na mga 
industriya. Ibinunyag ng grupo na lubos na nauunawaan ang mga benepisyo ng 
nasyunalisadong utilidad publiko at minahan, ng pagpoproseso ng Pilipinas sa 
mga mineral at kalakalan, at ng pagbuwag sa kontrol ng dayuhang monopolyo 
sa industriyal na mga teknolohiya. 


Sinabi rin ng NDFP na nilalayon ng NIED na paunlarin ang industriyal na 
syensya at teknolohiyang Pilipino, kinikilala ang mahalagang papel ng mga 
manggagawa, at pagkakalooban sila ng mas malaking papel sa pagpapatakbo 
ng mga negosyo. 

Ipinaliwanag rin ng grupo na palilitawin ang pondo para sa industriyalisasyon 
mula sa progresibong buwis, buwis sa luho at sa mga produktong may 
masasamang epekto, upisyal na suporta, dayuhang pamumuhunan at iba pang 
mga pagmumulan. Sinabi ng NDFP na ang nalalabing mga isyu hinggil sa CASER 
tulad ng proteksyon sa embayronment, pagpapaunlad ng kulturang Pilipino, 
disenteng empleyo, proteksyong panlipunan, libreng edukasyon at kalusugan, 
abot-kayang pabahay at mga utilidad, pagtataguyod sa mga karapatan ng 

mga katutubong mamamayan at paggigiit ng soberanyang pang-ekonomya ay 
maaaring mas madaling makamit sa sandaling muling magpatuloy ang pormal 
na negosasyon. 


Ipinaliwanag ng grupo na ang mga puna nina Esperon at Galvez sa borador na 
CASER ng NDFP ay nakapagdududa dahil mutwal na pinagkaisahan na kapwa ng 
NDFP at GRP ang mga borador na komun ng ARRD at NIED. 


“Nagpalitan ng mga ideya at naghanap ng mapanlikhang mga solusyon ang 
NDFP at GRP sa mga problemang panlipunan at pang-ekonomya ng bayan. 
Ipinakikita ng borador borador na komun na posible na isantabi ng magkabilang 
panig ang mga pagkakaiba sa ideolohiya at magkaisa sa mga kongkretong 
hakbang para sa adhikaing komun na tunay na pang-ekonomyang pag-unlad 
para sa bansa,” sabi ng NDFP. 


WALANG MANIOBRA SA BACK CHANNEL 


Salungat sa pahayag ni Galvez na ang CASER ay produkto ng lihim na 
maniobra sa backchannel, ang mga borador na komun ay malawakang nabuo 
sa konsultasyong publiko sa buong bansa, kabilang ang mga sonang gerilya ng 
Bagong Hukbong Bayan, ayon sa NDFP. 


Bawat isa sa NDFP at GRP ay nagharap ng sarili nilang bersyong borador 
ng CASER sa hapag ng negosasyon at napag-usapan nang may katapatan 
para lumikha ng mutwal na pinagkasunduang programa ng mga repormang 
panlipunan at pang-ekonomya, dagdag nito. 


Sa bahagi ng panel ng GRP, nag-ulat ito ng maraming multi-ahensyang pulong 
hinggil sa CASER na dinaluhan ng sarili nitong mga ahensya sa linya ng gawain, 
Kongreso, lokal na mga upisyal ng gubyerno, at sa akademya sa pormal na mga 
rawnd sa ibayong dagat, gayundin, sa baylateral na mga pulong ng pangkat sa 
Pilipinas. 


25|)MS hinggil sa Negosasyong Pangkapayapaan 


Ipinakita ng NDFP na pinrodyus ang mga borador na komun kasama ang mga 
upisyal mula sa National Economic and Development Authority, Department of 
Agrarian Reform, Department of Agriculture, Department of Environment and 
Natural Resources, National Commission on Indigenous Peoples, Land Bank of 
the Philippines, Department of Finance, Department of Trade and Industry, at 
Department of Science and Technology at may mga input mula sa akademya 
ng University of the Philippines, De La Salle University, at Ateneo de Manila 
University. Nakadalo rin ang mga myembro ng Peace, Reconciliation and Unity 
Committee ng Kamara de Representantes mula sa ikalawa hanggang ikaapat 
na rawnd ng pormal na usapan sa Norway, Italy at sa The Netherlands mula 
2016 hanggang 2017. Ang balangkas na komun para sa CASER at mga borador 
na komun sa mga seksyon hinggil sa ARRD at NIED ay nabalangkas matapos 
ang apat na pormal na rawnd ng pag-uusap sa ibayong dagat at pitong pulong 
sa Pilipinas mga RWC kapwa ng GRP at ng NDFP. “Inihanda ang na mutwal na 
pinagkasunduang mga borador na komun ng baylateral na mga pangkat para 
sa CASER ng NDFP at GRP, tinanggap ng kani-kanilang Reciprocal Working 
Committees for Social and Economic Reforms (RWCs-SER) noong Nobyembre 
2017, at ihaharap para sa pagtitibay ng mga panel ng NDFP at GRP sa pagtutuloy 
ng usapan,” ayon sa NDFP. 


Idinagdag nito na ekspansibong kasunduan ang CASER na may 11 substantibong 
seksyon ng mga repormang pampatakaran. 


Sadyang ginugulo nina Esperon at Galvez ang unilateral na bersyon ng borador 
ng NDFP ng CASER sa ninegosasyon at mutwal na pinagkaisahang CASER na 
lilikhain ng mga negosasyong pangkapayapaan. Malisyoso nilang minamaliit 
at sinisiraan ang progreso na nakamit ng mga usapang pangkapayapaan 

para sabotahehin ito at bigyang daan ang kanilang makitid-ang-isip na 
militarismong pabor sa paggamit ng pwersa, sabi ng NDFP. (Raymund B. 
Villanueva) 


#Back channel - di tuwirang paraan ng pagpapalitan ng sensitibong 
impormasyon: palihim na pagpapalitan ng sensitibong impormasyon sa pulitika 
o diplomasya na pinaiikutan ang karaniwang mga proseso. 

ANG PAULIT-ULIT NA ALOK NI DUTERTE NA ONF-0N- 
ONFSA MAYNILA AY ISANG BITAG AT NAKATUON SA 
PAGHADLANG SA NEGOSASYONG PANGKAPAYAPAAN 


12 ENERO 2020 


Ang paulit-ulit na alok ni Duterte sa akin para sa one-on-one meeting sa kanya 
sa Maynila ay walang kaseryosohan. Alinman sa isa itong malisyosong pakana 
upang ilagay ako sa isang pamatay na bitag o isang malisyosong maniobra 
upang hindi matuloy ang negosasyong pangkapayapaan kapag tinanggihan ko 
at ng NDFP ang kanyang alok bilang isang di katanggap-tanggap na kondisyon. 


Dahil alam niya na ako ay may sapat na karanasan at dunong upang kilanlin 
kung ano ang bitag, ginagamit ni Duterte ang kanyang alok bilang isang saywar 
at hadlangan ang muling pagbubukas ng negosasyong pangkapayapaan ng GRP- 
NDFP. 


May tatlong dahilan bakit nagiging malisyoso si Duterte sa kanyang alok ng 
one-on-one meeting sa Maynila: 


Una, gusto niyang talikuran ko ang ligal na proteksyon na mayroon ako 

sa ilalim ng Refugee Convention at Article 3 ng European Convention on 
Human Rights at ilagay ang aking sarili sa kontrol at disposisyon ng kanyang 
berdugong rehimen pagdating ko sa Maynila. 


Ikalawa, gusto niyang labagin ko ang aking mga prinsipyo sa pamamagitan ng 
pagpapailalim at pagsuko ng aking sarili sa tiranikong rehimen at sa mga kilos 
na ginawa niya upang putulin at hadlangan ang negosasyong pangkapayapaan 
sa pagitan ng mga otorisadong mga panel ng GRP at NDFP. 


Ikatlo, gusto niyang unahan ang absolutong kinakailangang pormal na pulong 
na dapat idaos sa isang nyutral na venue sa ibayong dagat upang buksang 
muli ang negosasyong pangkapayapaan sa pamamagitan ng muling pagtitibay 
sa joint GRP-NDFP na mga kasunduan mula pa noong 1992 at mapalitan 

ang mga kautusan ng presidente upang tapusin at hadlangan ang usapang 
pangkapayapaan. 

Ginagawa ni Duterte ang pekeng alok na one-on-one meeting sa Maynila bilang 
isang hindi katanggap-tanggap na prekondisyon na nag-iimbita ng pagtanggi 
ko at ng NDFP at kung gayon hadlangan ang negosasyong pangkapayapaan. 
Hindi ko iniisip na naniniwala siyang kakagatin ko ang kanyang pain o hindi 
talaga siya matalino para makita ang kakayahan na kilalanin kung ano ang 
panggogoyo mula sa kanya at kanyang mga tagapayong militar. 


Dapat siyang maging matalino upang maunawaan na hindi ako ni ang NDFP 
negotiationg panel ay makakapunta sa Pilipinas bago magkaroon ng isang 
pormal na muling pagbubukas ng usapang pangkapayapaan at makabuluhang 
pagsulong sa negosasyon ng mga panlipunan at ekonomikong mga reporma 
sa isang nyutral na venue sa ibayong dagat lampas sa pamimilit, kontrol at 
manipulasyon o pagsabotahe ng kanyang mga berdugong heneral. 


LUMIKHA NG PAGDUDUDA ANG MGA AWTORIDAD 
NA MILITAR AT PULISYA SA ALOK NI DUTERTE NA 
NEGOSASYONG PANGKAPAYAPAAN 


Buong katapatang nagmungkahi ang NDFP ng mga hakbanging nagpapakita 
ng kabutihang-loob, tulad ng nagtutugunang unilateral na tigil-putukan at ang 
pagpapalaya ng mga sakitin at nakatatandang bilanggong pulitikal (laluna ang 
mga bilanggong pulitikal ng NDFP na ibinilanggo sa paglabag ng JASIG), para 
makalikha ng paborableng klima para sa usapang pangkapayapaan. 


Sa tahasang pagtanggi sa panukalang mga hakbanging nagpapakita ng 
kabutihang-loob (goodwill), lumikha ng pagdududa ang mga awtoridad na 
militar at pulis ng GRP sa alok ni Duterte na usapang pangkapayapaan at 
nagpakita ng malisyosong iskema para atakihin ang mamamayan at ang mga 
rebolusyonaryong pwersa nang walang patumangga. 


Hinahamon ang NDFP at ang mga rebolusyonaryong pwersa na kinakatawan 
nito na labanan ang pagpapatindi sa mga kampanyang panunupil ng militar at 
pulisya. Pinaaalalahanan sila ng kanilang sariling kaaway para ipagtanggol ang 
kanilang sarili at paigtingin ang kanilang sariling mga taktikal na opensiba. 

Mataas ang probabilidad na ang alok ni Duterte na usapang pangkapayapaan, 
na nakaprekondisyon na ipagpapatuloy iyon sa Pilipinas, ay pasimula sa 
pagpapatindi ng mga atake laban sa mamamayan at mga rebolusyonaryong 
pwersa. Nakikita ng BHB kung ano ang nasa likod ng panlalansi at hindi 
hahayaang ibukas ang sarili sa mga atake sa pamamagitan ng pagdedeklara ng 
tigil-putukan na hindi naman tinutugunan ng AFP at PNP. 


Parehong palatandaan ang prekondisyon sa NDFP na idaos ang negosasyon 

sa Pilipinas at sa ilalim ng kontrol at surbeylans ng reaksyunaryong militar at 
pulisya, at ang di pagtanggap sa mungkahing mga hakbanging nagpapakita ng 
kabutihang-loob na hindi talaga interesado ang rehimeng Duterte sa usapang 
pangkapayapaan kundi sinisikap lamang na makahanap ang karagdagang 
pagdadahilan para sa pagpapatuloy at pagpapatindi ng madugong atake nito 
laban sa mamamayan at sa rebolusyonaryong kilusan. 

